Den 24-årige kvinde er sammen med sin kæreste og samlever, en 20-årig kvinde, tiltalt for bedrageri for i omkring 110.000 kroner. Den 20-årige nægter sig skyldig i alle anklager, mens kæresten delvist erkender, at hun har misbrugt en tredje kvindes id-oplysninger til at foretage de mange køb på internettet. De tre kvinder boede i en periode sammen, da ulovlighederne ifølge anklageskriftet skulle have fundet sted. Det var den tredje kvinde, en 26-årig, som har anmeldt de to andre for bedrageri. Hun flyttede i 2015 sammen med kæresteparret, da hun selv akut stod og manglede en bolig. De tre var i forvejen veninder, og det var først, da den 26-årige flyttede fra dem, at hun for alvor blev opmærksom på, at noget var helt galt på hendes bankkonto. Der var i løbet af en periode på fire måneder ”forsvundet” omkring 110.000 kroner. De penge var, uden den 26-åriges vidende, blevet brugt til at købe blandt andet iPhones, iPads, tøj, køkkenudstyr og en robotstøvsuger. Den 24-årige erkender, at hun har taget billeder af sin nu tidligere bofælles Nem-id og efterfølgende brugt de oplysninger til at købe ni telefoner og to ipads med. Det er sket uden samtykke fra den 26-årige. Hun nægter sig dog skyldig i resten af anklagerne, som lyder på køb af diverse boligtekstiler, pyntegenstande, tøj og køkkenudstyr, også ved at misbruge venindens oplysninger. Anklager David Hvelplund fra Nordjyllands Politi kræver fængselsstraf til de tiltalte. Der ventes at falde dom i sagen fredag 15. december.

Referat:
En 24-årig kvinde fra Vendsyssel erkender i Retten i Hjørring, at hun har købt og betalt en stribe Apple iPhones i sin nu formentlig tidligere venindes navn.